**ХӨВСГӨЛ АЛТАН ДУУЛГА ХК-ИЙН 2018 ОНЫ ЭХНИЙ ХАГАС ЖИЛИЙН**

**ҮЙЛ АЖИЛЛАГААНЫ ТАЙЛАН**

**Компанийн товч танилцуулга**

“Хөвсгөл-Алтандуулга”ХК нь 1943 онд Хөвсгөл аймгийн Тариалан суман дахь САА-н суурин дээр байгуулагдаж, үр тарианы томоохон аж ахуйн нэгж болон өргөжиж, бүс нутгийн хүнсний хэрэгцээг хангахад чухал үүрэг гүйцэтгэж байсан түүхтэй. 1992-1996 онд өмч хувьчлалд хамрагдаж “Хөвсгөл-Алтандуулга”ХК болж зохион байгуулагдсан. 2018 оны 5-р сарын 8-ны байдлаар компанийн 113286 ш хувьцааг 169 хувьцаа эзэмшигч эзэмшин Хөрөнгийн биржийн 3 ангилалын самбар дээр бүртгэгдсэн байна.

“Хөвсгөл-Алтандуулга”ХК үр тариа, улаан буудайн гурил, тэжээл, мал аж ахуйн үйлдвэрлэлийн чиглэлээр үйл ажиллагаагаа явуулж байна. Нийт 64 үндсэн ажиллагсадтай, 7150 гаруй га эргэлтийн талбайтай, 6500 тн үр тариа хадгалах хатаалгатай иж бүрэн механикжсан байгууламж, хоногт 100тн буудай тээрэмдэх хүчин чадалтай гурилын үйлдвэр, хоногт 10 тн тэжээл гаргах хүчин чадалтай тэжээлийн үйлдвэртэй.

**2018 оны эхний хагас жилд гүйцэтгэсэн ажлууд**

Компани 2018 оны эхний хагас жилд бид төлөвлөсөн ажлуудаа амжилттай хийж гүйцэтгэлээ. Гүйцэтгэсэн ажлуудыг чиглэл тус бүрээр доор харуулав.

***Засаглалын чиглэлээр***

2018 оны 2 дугаар сарын 20-ны өдөр хувьцаа эзэмшигчдийн ээлжит бус хурлыг хуралдуулж, доорхи асуудлуудыг хэлэлцэн шийдвэрлэж, шийдвэрийн дагуу даалгасан ажлуудыг бүрэн гүйцэтгэлээ.

1. Компанийн МХБ-д бүртгэлтэй 1 (Нэг) хувьцааг 100 (Нэг зуун) ширхэг хувьцаанд хөрвүүлэх замаар хувааж, компани нийт 11,328,600 ширхэг энгийн хувьцаатай байх
2. Компанийн санхүүгийн тайланд хувь нийлүүлсэн хөрөнгийг 102,225,173 төгрөгөөр тайлагнаж ирснийг зөвтгөж, компани нь нэг бүр нь 10 төгрөгийн нэрлэсэн үнэтэй 11,328,600 ширхэг энгийн хувьцаатай, 113,286,000 төгрөгийн хувь нийлүүлсэн хөрөнгөтэй байх
3. Дээрх шийдвэрүүдтэй холбоотойгоор холбогдох өөрчлөлтүүдийг компанийн дүрэмд тусгаж Улсын бүртгэлд бүртгүүлэх
4. Төлөөлөн удирдах зөвлөлийн бүрэлдэхүүнийг шинээр томилох
5. Сонирхлын зөрчилтэй болон их хэмжээний хэлцэл батлах

Мөн 2018 оны 04 сарын 02-ны өдөр Хувьцаа эзэмшигчдийн ээлжит хурлыг амжилттай хуралдуулж доорхи асуудлуудыг хэлэлцэн баталж гаргасан шийдвэр хурал хуралдуулсан тухай материалаа Хөрөнгийн бирж, СЗХ-д хуулийн хугацаанд тайлагнав.

1. Компанийн жилийн үйл ажиллагааны болон санхүүгийн тайлангийн талаарх ТУЗ-ийн гаргасан дүгнэлтийг хэлэлцэж батлах
2. Нэмж хувьцаа гаргах тухай, хувьцаа нэмж гаргах төслийг батлах
3. Нэмж гаргаж буй хувьцааг тэргүүн ээлжинд худалдан авахыг эрхийг эдлүүлэх эсэх
4. ТУЗ-ийн гишүүдийн цалин, урамшууллын хэмжээг тогтоох
5. Компанийн дүрэмд нэмэлт өөрчлөлт оруулах

Хөвсгөл алтандуулга ХК-ийн хувьцаа эзэмшигчидийн хурал, ТУЗ-өөс гаргасан шйидвэрүүдийн дагуу хийгдэх ажлуудыг Монгол улсын хууль, журамд нийцүүлэн гаргаж зохион байгуулан ажилласны үр дүнд хувьцаа хуваах болон нэмж гаргахыг Монголын Хөрөнгийн бирж, Санхүүгийн зохицуулах хорооноос зөвшөөрлийг аван 2018 оны 8 сарын 08 наас хувьцаагаа нэмж гаргах үйл ажиллагааг эхлүүлэхээр төлөвлөн ажиллаж байна.

ТУЗ 2018 оны эхний хагас жилд 6 удаа хуралдаж хувьцаа эзэмшигчидийн ээлжит ба ээлжит бус хурлын бэлтгэл хангуулах, хувьцаа хуваах, хувьцаа нэмж гаргах, компанийн жилийн үйл ажиллагааны болон санхүүгийн тайлангийн талаар дүгнэлт гаргах, ногдол ашиг хуваарилах эсэх, дунд хугацааны бизнес төлөвлөгөөг батлах, ТУЗ-ийн даргыг томилох, хороод байгуулах, компанийн бүтэц зохион байгуулалт, 2018 оны төсөв, үйл ажиллагааны төлөвлөгөө, гүйцэтгэх захиралтай байгуулах гэрээ, сонирхлын зөрчилтэй хэлцэл батлах зэрэг асуудлуудыг хэлэлцэн шийдвэрлэсэн.

***Хүний нөөцийн бодлого чиглэлээр***

Хүний нөөцийн чиглэлээр дараахь ажлуудыг хэрэгжүүлээ. Үүнд:

* Өнөөгийн хүний нөөцийн бодлого, журам, системийг судалж, шаардлагатай журмуудыг шинэчлэн боловсруулж журмын хэрэгжүүлэлтэнд тавигдах хяналтын тогтолцоог бий болгох
* Хөдөлмөрийн гэрээний бүрдэл, ажлын байрны тодорхойлолтыг судалж, сайжруулах,
* Гол ажилнуудын карьерын өсөлт, хувийн хөгжлийн хэрэгцээг тодорхойлж, хэрэгцээг хангах боломжийг бүрдүүлэх
* Төлөвлөлт, тайлагнал, ажлын үнэлгээний аргачлалыг боловсруулж, нэвтрүүлэх ажлыг зохион байгуулах
* Байгууллагын зөв соёлыг нэвтрүүлэх сургалт, арга хэмжээг төлөвлөн зохион байгуулах,
* Бүх ажилтнуудын хувийн хэргийг цахим болгох
* Компанийн ажиллагсадын цалин хөлсний бодлого, цалин урамшууллын системийг шинэчилэх

Компанийн бүтэц зохион байгуулалтыг 2018 оноос өөрчлөн, борлуулалт маркетинг, чанар, ХАБЭА хариуцсан албыг бий болгов. 2018 оноос газар тариалангийн үйлдвэрлэлийн ажиллагсдын цалинг 20%, боловсруулах үйлдвэрийн ажиллагсдын цалинг 10% тус тус нэмлээ. Мөн ажиллагсдын нийгэм соёлын асуудал, сургалт хөгжилд зориулж компанийн цэвэр ашгаас сан байгуулсан бөгөөд энэхүү санг нэмэгдүүлэх, зарцуулах асуудлыг холбогдох бодлого, журмуудаар зохицуулдаг болсон.

***Газар тариалангийн үйлдвэрлэлийн чиглэлээр***

Хөвсгөл Алтандуулга ХК нь газар тариалангийн үйлдвэрлэлд тариалангийн талбайн хөрсний үржил шимийг сайжруулах, хөрсийг хөндөхгүй тариалалтыг хийж, хөрсийг сүрлэн хучлагатай болгож элэгдэл эвдрэлээс хамгаалан, 1 га-аас авах ургацийн хэмжээг нэмэгдүүлэх, жилд тариалах талбайн хэмжээг нэмэгдүүлж ажиллах зорилго тавин ажиллаж байна. Энэ зорилтын хүрээнд дараахь ажлуудыг хийж гүйцэтгэлээ. Үүнд:

* Хаврын тариалалтыг 2018 оны 5 сарын 02-ноос 6 дугаар сарын 01-ны хооронд амжилттай зохион байгуулж нийт 3946 га-д улаан буудай, үүний 3127 га уриншид, 819 га гуурсанд тариалж, тосны ургамал 420 га, халтар арвай 27 га, овьёос 21 га, вандуй 23 га, гурвалжин будаа 2 га-д тарилаа
* Ургамал хамгааллын ажлыг нийт 4368 га талбай, бордооны давтан цацалтыг 2368 га-д хийв
* Уринш боловсруулалтыг 2714 га-д нэгдүгээр шатны ажлыг хийж гүйцэтгэв
* Буудайн болон бусад тэжээлийн таримлын үр үйлдвэрлэх тусгай зөвшөөрөл авав
* Зөвлөх агрономичтой хамтран Нарт Шүүн ХХК-тай хамтран 1 га талбайд 16 сортын улаанбуудайн үрийг 3 давталттайгаар сорт сорилтоор тариалсан туршилтыг тавив
* Тариалангийн талбайн 3500 орчим га-д хөрсний шинжилгээг хийлгэв.
* Германы SES олон улсын байгууллагын шинжээч зөвлөх Йоахим Хольц нь компанид 2018 оны 04 сарын 27-оос 05 сарын 22-ны өдөр хүртэл ажиллаж мэргэжлийн чиглэлээр зөвлөгөө өгч үр дүнтэй хамтран ажиллалаа.

Газар тариалангийн үйлдвэрлэлийг нэмэгдүүлж, таримлын төрлийг нэмэгдүүлэх талбайг 100% ашиглах, сэлгээний ургамлыг тариалж бүс нутгийн тэжээлийн түүхий эдээр хангах чиглэлээр олон судалгааг хийж төслийг боловсруулан ажиллаж байна.

Энэ онд тариалсан талбайн ургац урьд жилүүдийг бодвол харьцангуй сайн байна.

***Гурил тэжээлийн үйлдвэрлэл, борлуулалтын чиглэлээр***

Гурилын үйлдвэрлэлийн чиглэлээр дараахь ажлуудыг хийж гүйцэтгэлээ. Үүнд:

* Гурилын үйлдвэрлэлд 6430 гаран тн таваарын буудай татаж нийт 4 мян гаруй тн гурил үйлдвэрлэж зах зээлд нийлүүлэв.
* Үйлдвэрлэлд бүтээгдхүүний чанар станартыг хангуулж ажиллалаа
* Борлуулалт, маркетингийн бодлого, төлөвлөгөөг шинэчлэн баталж, Мөрөн, Улаанбаатарын зах зээлд борлуулалтыг эрчимжүүлэх арга хэмжээг авав
* Борлуулалт, маркетингийн багийг УБ хотод шинээр бүрдүүллээ.
* Бүтээгдэхүүнийг УБ хотын зах зээлд таниулах сурталчилгааны төлөвлөгөөг гаргаж, хэрэгжүүлэв
* Бүтээгдхүүнийг чанарыг баталгаажуулах, чанарын удирдлагын менежментийн тогтолцоог тогтоох зорилгоор Монсертф ХХК-тай гэрээ байгуулан ISO 9001 олон улсын чанарын тогтолцоог нэвтрүүлэх ажлыг эхлүүллээ.
* Дээд гурилын гарцыг нэмэгдүүлэх арга хэмжээ авч гарцыг нэмэгдүүлэв
* Бүхэл үрийн гурилын туршилтын үйлдвэрлэл явуулж, бүтээгдэхүүний дээжийг хэрэглэгчдэд танилцуулав
* Сав баглаа боодлыг шинэчлэх ажлууд хэрэгжүүлж, нийлүүлэгчийг шинээр сонгон гэрээ байгуулав
* ХХААХҮЯ-ны харъяа Мал хамгаалах санг-тай байгуулсан гэрээний дагуу малчид фермерүүдэд хивэг тэжээл нийлүүлэв

Цаашид үйлдвэрлэлийн хүчин чадлыг 80-100%-д хүргэж ажиллах зорилготой үйл ажиллагаагаа төлөвлөж байгаа ба 2018-2020 онуудад үйлдвэрлэлийг өргөжүүлэх судалгаа хийн төслийг боловсруулж байна.

***Бусад чиглэлээр***

2018 оны эхний хагас компани хувьцаа хуваах, хувьцаа нэмж гаргах бэлтгэл ажлыг хангаж ажиллалаа. Энэ хүрээнд компанийн засаглал, менежмент, санхүүгийн үйл ажиллагаанд хөндлөнгийн дүгнэлт гаргуулах, бизнес төлөвлөгөөг боловсруулж бизнесийн үнэлгээ хийлгэх, хөрөнгийн үнэлгээ хийлгэх, холбогдох асуудлуудыг ТУЗ болон хувьцаа эзэмшигчдийн хуралд танилцуулж батлуулах, эрх бүхий байгууллагуудаас зөвшөөрөл авах, хувьцааны танилцуулга арга хэмжээний бэлтгэл хангах зэрэг ажлууд багтсан.

Хувьчлагдснаас хойш 20 жил болж байгаа түүхт жилийн хүрээнд байгууллага нийгэмд чиглэсэн зарим нэг арга хэмжээг зохион байгууллаа.

***Санхүүгийн удирдлагын талаар***

Санхүүгийн алба 2018 оны эхний улиралд хувьцаа гаргалттай холбоотой санхүүгийн үйл ажиллагаанд хийгдэх хөндлөнгийн аудитын үйл ажиллагаанд анхаарч шаардлагатай мэдээллийг бэлтгэж өглөө.

Компани 2018 оны эхний хагас жилд борлуулалтыг нэмэгдүүлэхэд онцгойлон анхаарч ажилласны үр дүнд өмнөх оны мөн үетэй харьцуулахад мөнгөн дүнгээр 141 хувь өсгөлөө.

2017 оны ургац алдалтын үр дагавар энэ оны эхний улиралд үргэлжилж, өөрийн хураан авсан үр тарианы өртөг өндөр байсан нь борлуулсан гурилын өртгийг нэмэгдүүлэх сөрөг нөлөө үзүүлсэн. Харин 2018 оны 2-р сараас түүхий эдийн хангалтад анхаарч, буудай болон хивэг импортлон, 3-р сараас борлуулалтыг нэмэгдүүлж чадсаны үр дүнд орлогыг өсгөж, түүхий эдийн өртгийг бууруулж чадсан.

Борлуулалтын алба болон ХАБЭА чанарын удирдлагын албыг шинээр байгуулж, ажиллагсдын цалинг нэмж, шинэ зах зээлд бүтээгдэхүүн таниулах сурталчилгааны багц ажил, хөрөнгө босголттой холбоотой ажлууд хэрэгжсэнтэй холбоотой онцгой шинжтэй зардлууд гарсан нь борлуулалт, маркетинг, ерөнхий удирдлагын зардлыг өсгөсөн байна.

Зээлийн эх үүсвэрийн хүүг бууруулахад анхаарсны үр дүнд санхүүгийн зардал 33% буурсан байна.

|  |  |  |  |
| --- | --- | --- | --- |
| Үзүүлэлт | 2017 оны эхний хагас | 2018 оны эхний хагас | Өсөлт |
| Борлуулалтын орлого (цэвэр) |  1,450,909  | 3,503,427 | 141% |
| Борлуулалтын өртөг |  1,307,661  | 3,143,922 | 140% |
| Нийт ашиг ( алдагдал) |  **143,248**  | **359,505** | **151%** |
| Түрээс, хүү болон бусад орлого |  331  | 45,160 | 13527% |
| Борлуулалт, маркетинг, ерөнхий удирдлагын зардал |  107,411  | 398,322  | 271% |
| Санхүүгийн зардал |  211,978  | 142,291  | -33% |
| Бусад зардал |  -  | 6,381  |   |
| Татвар төлөхийн өмнөх ашиг (алдагдал) |  **(175,810)** | **(142,328)** | **-19%** |
| Орлогын татварын зардал |  -  |   |   |
| Тайлант үеийн цэвэр ашиг ( алдагдал) |  **(175,810)** | **(142,328)** | **-19%** |

Тайлант үед 142.3 сая төгрөгийн алдагдалтай ажилласан нь өмнөх оны мөн үеэс 19% буурсан ба компанийн төлөвлөсөн алдагдлаас бага байна. Компанийн бизнес төлөвлөгөөнд тусгаснаар энэ оны сүүлийн хагаст борлуулалтын өсөлтийг улам нэмэгдүүлж, түүхий эдийн өртгийг бууруулснаар эхний хагаст гарсан алдагдлыг нөхөж, цэвэр ашгийг нэмэгдүүлэх боломжтой юм.

Компани тайлант үед ХААН банкны зээлээс 2,399.7 сая төг-ийн үндсэн зээл, 146.8 сая төг-ийн зээлийн хүү шимтгэл төлж, 5010.8 сая төг-ийн зээл шинээр авсан. Мөн 246.0 сая төг-ийн үндсэн хөрөнгө худалдан авахад зарцуулсан.

***Эрсдлийн удирдлагын талаар***

*Эрсдэл 1*

* Тариалангийн бүсэд ган, мөндөр, үер гэх мэт цаг уурын таагүй байдал бий болж төлөвлөсөн ургац буурах, үүнээс улбаалж буудайны өртөг нэмэгдэж нөөц багассанаар гурилын үйлдвэрлэлд нөлөөлөх

*Арга хэмжээ*

Элит үр тариалсан талбайнуудыг ургацын даатгалд хамруулах асуудлыг ХАА-н давхар даатгалын компанитай ярилцан шийдвэрлээ.

Тариалалтыг технологийн дагуу хугацаанд явуулж, тариалах үр сортын сонголтыг зөв хийснээр ургац алдах магадлалыг бууруулах боломжтой тул зөвлөх агрономичийг ажиллуулж, зөвлөгөө авлаа. 2019 оноос ээжлэн тариалах системд шилжих, талбайг хашаажуулж, хөрсний чийг алдалтыг бууруулах зэрэг ажлыг төлөвлөж бэлтгэл хангаж байна.

*Эрсдэл 2*

* Засгийн газраас буудайны ургацад олгох урамшууллын хэмжээ буурч байгаа
* Гурилын үйлдвэрлэлийн салбарт өрсөлдөөн хүчтэй болж байгаагаас зах зээлд эзлэх жингээ алдах эсвэл үнэ буурснаас нийт ашгийн маржин буурч болзошгүй

*Арга хэмжээ*

Энэ эрсдлийн хүчин зүйл манайд гангаас илүү нөлөөлж байгаа ба энэхүү нөлөөөг багасгахад үйлдвэрлэл тогтвортой ажиллаж бүтээгдхүүнээ зах зээлд байнга нийлүүлж үйлдвэрлэлийн хэмжээг нэмэгдүүлэх, борлуулалт маркетингийн цогц бодлого журмыг боловсруулан хэрэгжүүлэх арга замаар эрсдлийг бууруулахаар төлөвлөн хэрэгжилтийг ханган ажиллаж байна.

*Эрсдэл 3*

* Улсын хэмжээнд ургац алдсанаас импортын буудайнаас хамаарах байдал нэмэгдэх, нөгөө талдаа мөнгөн хөрөнгийн дутагдалтай тул банкны зээлээс хамааралтай байдал үргэлжлэх

*Арга хэмжээ*

2017 онд Монгол улс нийт буудайн хэрэгцээний 40% хангахуйц ургац авснаас шалтгаалан ОХУ-аас 225 мянган тн хүнсний буудай оруулж ирэх квот олгосон. Энэ хүрээнд манай компани 10 мян. тн буудай импортлох хүсэлтээ гаргасан боловч 5 мян.тн буудай импортлох эрхийг авсан. Компани буудай худалдан авах санхүүгийн богино хугацааны эх үүсвэрийг шийдвэрлэсний үр дүнд буудайг импортолж гурилын үйлдвэрлэлийг түүхий эдээр хангалаа.

Цаашид гурилын үйлдвэрлэлийг нэмэгдүүлэх арга хэмжээг төлөвлөж ингэснээр зөвхөн өөрийн тариалсан буудайнаас хамаарах байдлыг бууруулж бусад тариаланчдаас худалдан авах буудайн хэмжээг нэмэгдүүлэхээр төлөвлөв. Энэ төлөвлөгөөг хэрэгжүүлэх эх үүсвэрийг хангахын тулд хувьцаа нэмж гаргахаар болов.

*Эрсдэл 4*

* Галын болон бусад гэнэтийн аюул гарах

*Арга хэмжээ*

Компанийн үйлдвэрлэл явагдаж буй газарт галын болон бусад гэнэтийн эрсдэл гарахад авах арга хэмжээг дараахь байдлаар төлөвлөн хэрэгжүүлж байна.

* Сумын онцгой байдлын албатай хамтран эрсдлийн үнэлгээ хийлгэж, авах арга хэмжээний төлөвлөгөө гарган ажиллах
* Дохиолол, хяналтын камерийн асуудлыг иж бүрнээр шийдэх
* Хөрөнгийн даатгалд хамрагдах

Компанийн санхүүгийн тайланг МХБ-ийн цахим хуудаснаас танилцах боломжтой.